
DATE GENERALE

La 1 mai 2004, zece state din Europa Centrală şi de Est precum şi din Europa Mediteraneană erau admise în Uniunea Europeană: Cehia, Slovacia, Slovenia, Ungaria, Polonia, Estonia, Letonia, Lituania, Cipru şi Malta. Trei ani mai târziu, la 1 ianuarie 2007, aderă alte două ţări din Europa de Est - Bulgaria şi România.

Odată cu această mărire considerabilă a blocului comunitar, ameliorarea decalajelor de dezvoltare a devenit o prioritate pentru politica europeană. În acest sens, au fost extinse fondurile destinate susţinerii politicilor de coeziune
.

Politica de coeziune (politica regională) este una din cele mai importante şi mai complexe politici ale Uniunii Europene, statut ce decurge din obiectivul de reducere a decalajelor economice, sociale şi teritoriale între diversele regiuni şi state membre ale Uniunii Europene.

Mai mult, această politică are un unic şi de neînlocuit rol în coagularea de strategii de dezvoltare integrată, care reunesc intervenţii din diferite domenii, precum infrastructură, cercetare şi inovare, ocuparea forţei de muncă, educaţie, mediul de afaceri, protecţia mediului, schimbări climatice şi eficienţa energetică, într-un pachet de politici coerente, care se adresează contextului regional sau chiar local, fiind una dintre cele mai vizibile politici, mai ales în relaţia cu cetăţenii.


Politica regională şi-a dovedit deja valoarea adăugată semnificativă în propagarea creşterii şi prosperităţii la nivelul întregii Uniuni şi abordarea dezechilibrelor regionale. În acelaşi timp, s-a dovedit a fi o politică dinamică, reacţionând rapid şi eficace în faţa crizei, prin redirecţionarea fondurilor către zonele prioritare, precum şi prin investiţii în sectoare cheie care să genereze creştere economică şi locuri de muncă.


Obiectivele politicii regionale sunt realizate prin intermediul a trei fonduri: Fondul european de dezvoltare regională (FEDR), Fondul de coeziune (FC) şi Fondul social european (FSE). Acestea constituie, împreună cu Fondul european agricol pentru dezvoltare rurală (FEADR) şi Fondul european pentru pescuit şi afaceri maritime (EMFF), Fondurile Europene Structurale şi de Investiţii
.


Fondurile Structurale sunt instrumente financiare, administrate de către Comisia Europeană, al căror scop este să acorde sprijin la nivel structural. Sprijinul financiar din Fondurile Structurale este destinat, în principal, regiunilor mai puţin dezvoltate, în scopul de a consolida coeziunea economică şi socială în Uniunea Europeană.


Fondurile Structurale contribuie la 3 obiective strategice ale Politicii de Coeziune Economică şi Socială a Uniunii Europene:

· Convergenţa sau reducerea decalajelor de dezvoltare dintre regiuni
. Statele pot solicita finanţare pentru regiunile care au un PIB/capita sub 75% din media europeană.

· Competitivitatea regională şi ocuparea forţei de muncă. Statele pot solicita finanţare pentru regiunile care nu sunt eligibile pentru obiectivul Convergenţă.

· Cooperarea teritorială europeană. Obiectiv tematic care sprijină adaptarea şi modernizarea politicilor şi sistemelor de educaţie, instruire şi angajare a forţei de muncă.

 Există, aşadar, trei paliere vaste de eligibilitate pentru a beneficia de fondurile structurale puse la dispoziţie prin politica europeană de coeziune.

În determinarea performanţei realizată de fiecare stat membru în domeniul  managementului fondurilor structurale, un rol major îl ocupă stabilirea diferenţei dintre granturile contractate şi cele plătite efectiv. Pentru exerciţiul financiar 2007 - 2013, cele mai slabe rezutate le-au înregistrat Bulgaria şi România cu 58%, respectiv 57% rate de absorbţie a fondurilor alocate
.

POLONIA

Afluxul de fonduri UE a avut o contribuţie majoră la atenuarea impactului crizei asupra economiei poloneze, mai blândă decât în celelalte ţări europene. De fapt, se estimează că Polonia a fost singura ţară din UE ce a avut o creştere economică in timpul crizei, cu o rată de creştere anuală a PIB, conform raportului Ministerului Dezvoltarii Regionale, de aproximativ 1,5% - în 2009. Totodată, conform Oficiului Naţional de Statistică, in 2010, rata economică de creştere a fost cea mai bună din Europa, 3,9 %.


La data la care Polonia a aderat la Uniunea Europeană, PIB-ul acestui stat se situa sub pragul de 75% din media PIB-ului intracomunitar. În anul 2004, Polonia a primit, sub formă de fonduri de coeziune, 435 milioane euro, estimându-se că utilizarea acestui ajutor din partea Uniunii a determinat creşterea PIB-ului, în perioada 2004-2007, cu 0,6-0,9 puncte procentuale. De asemenea, utilizarea fondurilor structurale a determinat o creştere a ratei de ocupare a forţei de muncă (persoane cu vârste cuprinse între 15-64), de la 51% în anul 2003, la 57% în 2007.

Între anii 2004-2007, aproape 85.000 de proiecte totalizând 22,5 miliarde euro au fost implementate în Polonia, iar prioritare au fost investiţiile în infrastructură - mai mult de jumătate încadrându-se în acest domeniu. În sectorul transporturilor, domeniul care a beneficiat de cea mai mare susţinere, au fost construiţi sau modernizaţi 3700 de kilometri de drumuri, peste 200 de kilometri de autostradă şi 350 de kilometri de cale ferată. În acelaşi interval, au fost puse în funcţiune peste 100 de staţii de epurare şi derulate 49 de programe în domeniile colectării şi recliclării selective a deşeurilor. 

În aceeaşi perioadă de referinţă, peste 15.000 de proiecte au fost destinate susţinerii mediului de afaceri, în particular, întreprinderilor mici şi mijlocii. Au fost puse la dispoziţie fonduri destinate unor împrumuturi mai mici pentru 8800 de întreprinderi şi fonduri pentru garantarea creditelor accesate de aproape 7500 de întreprinderi.

Prin intermediul fondurilor structurale, Polonia a susţinut sectorul de cercetare prin modernizarea a 78 de laboratoare speciale, construirea a 19 incubatoare tehnologice, asistenţă acordată unui număr de 27 de parcuri de afaceri, respectiv 17 parcuri tehnologice şi de cercetare. Laboratoarele de cercetare au furnizat servicii pentru 1120 de întreprinderi, entităţile beneficiare reuşind astfel să introducă pe piaţă 17 noi produse sau tehnologii.

Aproape 350.000 de tineri au primit ajutor în vederea ocupării unui loc de muncă, inclusiv prin activităţi de plasare, formare profesională sau consiliere.


Numeroase proiecte au fost implementate în scopul modernizării şi extinderii turismului cultural şi celui balnear. Din fondurile structurale au fost acoperite costurile pentru achiziţionarea a 4000 de articole destinate echipamentelor medicale. Aproape 450 de centre medicale au fost construite cu asistenţă comunitară.
Exerciţiul financiar 2007 - 2013


Pentru perioada 2007 - 2013, Programele Operaţionale au fost construite astfel încât activităţile întreprinse să se completeze reciproc, complementaritatea având loc între programele operaţionale la nivel naţional şi programele operaţionale regionale. Specialiştii polonezi care s-au ocupat de elaborarea şi negocierea documentelor de finanţare cu Comisia Europeană au realizat după prima perioadă de finanţare 2004-2006 următorul fenomen: creşterea disparităţilor regionale se suprapune în acelaşi timp cu creşterea economică adusă de fondurile UE. De aceea, aceştia au negociat cu Comisia Europeană un pachet special pentru fiecare regiune (16 Programe Operaţionale Regionale) şi au proiectat un program special pentru estul Poloniei, programe care sunt mult mai centrate pe nevoile regiunilor şi care ar trebui să creeze posibilitatea de a accelera dezvoltarea şi a reduce disparităţile dintre regiunile poloneze
.

Priorităţile pentru intervalul 2007 - 2013 au fost reprezentate de infrastructura de transport, obiectivul fiind dublarea numărului de kilometri de căi rutiere şi ferate, îmbunătăţirea condiţiilor de mediu prin dezvoltarea reţelei de apă curentă în mediul rural şi susţinerea domeniului de cercetare şi inovare.



În exerciţiul bugetar 2007 - 2013, Poloniei i-au fost alocate 67 miliarde euro, fiind cel mai mare beneficiar al fondurilor de coeziune: 66,6 miliarde euro au fost alocate prin intermediul Obiectivului de Convergenţă, iar 731 milioane euro prin Obiectivul Cooperare Teritorială Europeană. Polonia şi-a transpus priorităţile de dezvoltare în 21 de programe: 6 naţionale şi 16 regionale (pentru toate cele 16 regiuni poloneze de dezvoltare).

Cel mai mare program naţional este cel de "Infrastructură şi mediu", căruia i-au fost alocate 28 miliarde euro din Fondul European de Dezvoltare Regională şi din Fondul de Coeziune. Al doilea program ca mărime este cel de dezvoltare a capitalului uman, cu investiţii de aproape 10 miliarde euro din Fondul Social European. Celelalte programe naţionale sunt „Economie Inovativă”, „Dezvoltarea Poloniei de Est” şi „Asistenţă Tehnică”.

Peste 16,5 miliarde au fost utilizate în cadrul celor 16 programe regionale, oferind regiunilor poloneze o oportunitate fără precedent în implementarea strategiilor lor de dezvoltare în acord cu priorităţile comunitare
. 
Exerciţiul financiar 2014 - 2020


Polonia este cel mai mare beneficiar al fondurilor europene şi în perioada 2014 - 2020, cu o sumă totală de 82.5 miliarde euro. Fondurile vor fi utilizate pentru creşterea competitivităţii economiei, îmbunătăţirea coeziunii sociale şi teritoriale şi creşterea eficienţei şi eficacităţii administrative
.

La nivel naţional, priorităţile sunt aceleaşi ca şi în exerciţiul precedent, programele cu cele mai consistente sume alocate fiind „Infrastructură şi Mediu”, „Creştere inteligentă” şi „Dezvoltarea educaţiei şi cunoaşterii”.

La nivel regional, există un program de dezvoltare pentru fiecare dintre cele 16 voievodate
.

Polonia va continua investiţiile în programe de educaţie pentru dobândirea de noi competenţe, destinate tinerilor, având ca obiectiv pe termen mediu apariţia unor centre de excelenţă în diferite domenii, apte să ofere cadre specializate. 


UNGARIA

Ungaria a devenit eligibilă pentru a primi fonduri structurale imediat după aderare, în anul 2004. În perioada 2004 - 2006, peste 20.000 de proiecte au fost finanţate prin intermediul fondurilor structurale. De asemenea, au fost sprijinite peste 13.000 de microîntreprinderi, întreprinderi mici şi mijlocii şi au fost create aproape 22.000 de locuri de muncă. 

Unul dintre principalele obiective ale politicii de coeziune îl reprezintă încurajarea femeilor să intre în câmpul muncii, în acest sens, în Ungaria, peste 107.602 femei au participat, în intervalul de referinţă, la cursuri de formare profesională
.
Exerciţiul financiar 2007 - 2013


Pentru acest interval, Ungariei i-au fost alocate în total 25,3 miliarde euro,  din care 22,9 miliarde pentru Obiectivul Convergenţă, 2,03 miliarde pentru Competitivitate Regională şi Locuri de Muncă, iar 386 milioane pentru Cooperare Teritorială Europeană.


Raportat la aceste fonduri şi obiective, Ungaria a iniţiat 15 programe, 7 la nivel naţional şi 8 la nivel sectorial.


În comparaţie cu exerciţiul bugetar precedent, Ungaria a alocat pentru perioada 2007 - 2013 cu 52% mai mult pentru programele strategice din domeniile ştiinţă, tehnologie, inovare, întreprinderi mici şi mijlocii, tehnologia informaţiei şi comunicare, sănătate, locuri de muncă, educaţie şi formare continuă. 


Investiţiile subscrise politicii de coeziune au avut ca principală ţintă obţinerea accesibilităţii către marile centre economice. Infrastructura de transporturi a reprezentat una dintre priorităţile Ungariei pentru această perioadă, fiind alocate 7,2 miliarde pentru programele circumscrise acestui domeniu major de intervenţie, având ca finalitate construcţia sau modernizarea a 500 kilometri de cale ferată.

Suma de 2,16 miliarde euro a fost planificată pentru a fi investită în domeniile cercetării, dezvoltării şi inovării, cu accent pe polii regionali de creştere. În domeniul întreprinderilor mici şi mijlocii s-au alocat 829 milioane euro, inclusiv pentru susţinerea înfiinţării de clustere.

În domeniul educaţiei şi formării vocaţionale, Ungaria a investit 3 miliarde de euro. Ca rezultat al acestei investiţii se aşteaptă ca peste 400.000 de persoane din cadrul populaţiei active să ia parte la aceste programe.


Ungaria a cheltuit toate fondurile europene disponibile pentru perioada 2007 - 2013, iar în 2014 valoarea plăţilor către beneficiari s-a ridicat la suma record de 5 miliarde euro
.

În anul 2012, Comisia Europeană a hotărât pentru următorul an suspendarea temporară a plăţilor pentru anumite programe din cauza nerespectării plafonului de deficit bugetar. Aceste fonduri, în cuantum de 495 milioane de euro, au reprezentat 29% din totalul alocat Ungariei pentru anul 2013
.

Statistic, perioada 2007-2013,  se prezintă astfel:

· s-au creat mai mult de 75000 de locuri de muncă ;

· s-a acordat sprijin pentru start-up pentru mai mult de 1250 de întreprinderi;

· au fost furnizate ajutoare directe destinate investiţiilor pentru mai mult de 32000 de proiecte pentru IMM-uri;

· sprijin pentru mai mult de 3500 de proiecte de cercetare şi dezvoltare tehnică.


Experienţa acestui exerciţiu bugetar a condus la stabilirea ca bună practică în managementul fondurilor structurale a concentrării eforturilor pe fazele iniţiale ale procesului de accesare şi anume contractarea şi absorbţia fondurilor încă din stagiile primare ale proiectelor pentru a preveni blocarea sistemului instituţional.
Exerciţiul financiar 2014 – 2020 

Pentru această perioadă, Ungariei i-au fost alocate prin politica de coeziune fonduri totalizând 21,9 miliarde euro, din care 15 miliarde euro pentru regiunile mai puţin dezvoltate (Közép-Dunántúl, Nyugat-Dunántúl, Dél-Dunántúl, Észak-Magyarország, Észak-Alföld and Dél-Alföld), 463,7 milioane euro pentru cele mai dezvoltate, 6 miliarde euro pentru fondul de coeziune, 361,8 milioane euro pentru cooperare teritorială europeană şi 49,8 milioane pentru Iniţiativa pentru ocuparea forţei de muncă pentru tineret
. 

Acordul de parteneriat în domeniul politicii de coeziune al Ungariei cu Comisia Europeană prevede ca priorităţi:

· îmbunătăţirea competitivităţii şi performanţa globală a sectorului de afaceri;

· promovarea ocupării forţei de muncă prin dezvoltarea economică, educaţie şi politici de incluziune socială;

· creşterea şi utilizarea eficientă a resurselor;

· abordarea provocărilor sociale şi demografice;

· implementarea dezvoltării locale şi teritoriale în scopul promovării creşterii economice.

Agenţia Naţională de Dezvoltare reprezintă instituţia abilitată să administreze fondurile de coeziune în Ungaria. Instituţia este responsabilă, printre altele, în următoarele domenii: coordonarea planificării programelor operaţionale, monitorizarea punerii în aplicare a acestora, finalizarea apelurilor pentru aplicaţii, selectarea proiectelor, operarea sistemului aferent instituţiilor, administrarea consultărilor UE necesare şi de pregătire a documentelor prevăzute .

În cadrul agenţiei, funcţionează Autorităţile de Management care au fost create pentru punerea în aplicare a sarcinilor fiecărui program operaţional şi care contribuie la finalizarea acestora
.
BULGARIA

Ţintele stabilite de Bulgaria pentru exerciţiul financiar 2007 - 2013 au fost creşterea PIB-ului la 51% din media europeană, a ratei de ocupare a forţei de muncă de la 56% în 2005, la 64% şi a ponderii cheltuielilor pentru cercetare şi dezvoltare de la 0,4% din PIB la 1,15% în anul 2013.

Exerciţiul financiar 2007 - 2013


Bulgariei i-au fost alocate pentru perioada 2007 - 2013, 6,9 miliarde euro din care 6,7 miliarde pentru Obiectivul Convergenţă şi 179 milioane euro pentru Cooperare Teritorială Europeană, sume care finanţează cele şapte programe naţionale: „Capacitate administrativă”, „Competitivitate”, „Mediu”, „Dezvoltare regională”, „Transport” şi „Asistenţă tehnică”.


Prioritatea guvernului bulgar a reprezentat-o infrastructura de trasporturi, în acest domeniu fiind alocată o treime din totalul fondurilor (aproape 2 miliarde euro). Proiectele prioritare, încadrate în reţeaua europeană de transport (TEN-T) au avut ca scop construirea a 248 de kilometri de autostradă. Mai mult de 2100 de kilometri de drumuri rutiere şi 780 de kilometri de cale ferată erau prevăzute a fi modernizate cu ajutorul acestor fonduri.

Mediul, prevenirea riscurilor şi proiectele din domeniul energiei au beneficiat de o alocaţie de 42% din totalul fondurilor. De asemenea, 850 milioane euro au fost planificate pentru investiţii în cercetare şi inovare. Se aşteaptă ca aceste fonduri să genereze 110 proiecte de stimulare a colaborării între organizaţiile de cercetare şi industrie, având ca finalitate crearea de aproximativ 300 de locuri de muncă în domeniul cercetării.

Pentru proiectele din domeniul ocupării forţei de muncă, inclusiv de formare profesională şi aptitudini, s-au alocat 370 milioane euro.


67 milioane euro au fost alocate pentru dezvoltarea reţelelor broadband şi a serviciilor de internet pentru afaceri şi cetăţeni
.

În cazul Bulgariei, ca şi al României, la început, sistemul de management din administraţie destinat fondurilor structurale, nu a funcţionat în parametri din cauza lipsei personalului specializat şi a practicii de specialitate.

Printre cele mai importante realizări ale Bulgariei în domeniul aplicării politicii de coeziune, se numără:

· crearea a peste 1300 de locuri de muncă;

· proiecte de staţii de epurare a apei pentru deservirea a peste 280.000 de persoane;

· proiecte care au avut ca obiectiv dobândirea de noi competenţe pentru mai mult de 137.000 de persoane, respectiv  de calificare profesională pentru 178.000 de persoane;
· mai multe proiecte de infrastructură de transport, cum ar fi extinderea metroului din Sofia, construirea autostrăzii Trakiya şi modernizarea aeroportului din Sofia;
· îmbunătăţirea transportului urban pentru cel puţin 1.289.744 de cetăţeni, mai ales în cele mai mari 6 oraşe din Bulgaria, şi anume Sofia, Plovdiv,Varna, Burgas, Pleven, Stara Zagora;

· îmbunătăţirea infrastructurii educaţionale pentru 30.000 de studenţi şi elevi;

· 398.000 m² de parcuri renovate, zone verzi, zone pietonale, piste pentru biciclete, terenuri de joacă;

· burse pentru 172.000 de studenţi;

· servicii sociale în mediul familial pentru mai mult de 51.000 de persoane;

· modernizarea a 20 de centre culturale;

· investiţii în măsuri de economisire a energiei în clădirile publice şi şcoli
.
Exerciţiul financiar 2014 - 2020


Pentru intervalul 2014 - 2020, Bulgaria şi-a propus o mai mare concentrare pe strategiile de planificare, menţinerea personalului de specialitate în cadrul sistemelor de gestiune şi control, precum şi simplificarea regulamentelor şi procedurilor. Priorităţile de investiţii pentru perioada 2014-2020 au fost stabilite într-un acord de parteneriat cu Comisia Europeană şi includ:

· creşterea competitivităţii şi durabilităţii economiei;

· crearea unui sistem de cercetare şi inovare de înaltă calitate, care va permite atingerea obiectivului UE 2020 de 1,5% din PIB pentru cercetare şi inovare;

· dezvoltarea modurilor durabile şi ecologice de transport de-a lungul reţelei transeuropene (TEN-T);

· stimularea dezvoltării urbane integrate în domeniile prioritare în cadrul oraşelor selectate din Bulgaria;

· îmbunătăţirea gestionării apei şi a altor resurse naturale, inclusiv biodiversitatea şi a reţelei Natura 2000, eliminarea decalajului cu acquis-ul şi creşterea eficienţei gestionării apei şi a deşeurilor;

· creşterea gradului de ocupare a forţei de muncă la 76%; reducerea nivelului tinerilor şomeri cu vârsta cuprinsă între 15-29  până la 7%;
· realizarea unei rate de ocupare în rândul persoanelor în vârstă (55-64 ani) de 53%.

· reducerea ponderii elevilor care abandonează sistemul de învăţământ până la 11%; creşterea ponderii persoanelor în vârstă de 30-34 cu studii superioare sau echivalente completate la 36%.

· întărirea capacităţii administraţiei publice şi a sistemului judiciar şi promovarea bunei guvernanţe
.
ROMÂNIA
Exerciţiul financiar 2007 - 2013


Pentru perioada de programare 2007-2013, România s-a situat pe a noua poziţie în rândul statelor membre raportat la sumele alocate de Comisia Europeană pentru politica de coeziune. Sprijinul Uniunii pentru România, subscris politicii de coeziune, aferent acestei perioade a fost de aproximativ 19,2 miliarde euro pentru obiectivul convergenţă şi 455 milioane euro pentru obiectivul de cooperare teritorială europeană.


Ponderea celor şapte programe operaţionale ale obiectivului de convergenţă în alocarea financiară totală a fost următoarea: PO Transport (23,76 %) şi PO Mediu (23,48 %), urmat de PO Regional (19,39 %), PO Dezvoltarea Resurselor Umane (18,09 %), PO Creşterea Competitivităţii Economice (13.29 %), PO Dezvoltarea Capacităţii Administrative (1,08 %) şi PO Asistenţă Tehnică (0,88 %).


În 2013, România a atins un nivel de absorbţie a fondurilor UE de aproximativ 34%, sumele decontate de Comisia Europeană în acelaşi an atingând cifra de 2,88 miliarde euro. Comparativ cu această valoare, pe întreaga perioadă cuprinsă între 2007 şi 2012, a fost atrasă o sumă de 2,2 miliarde euro. Deşi în anul 2013 s-a înregistrat o îmbunătăţire semnificativă în ceea ce priveşte rata de absorbţie a fondurilor UE, România încă se află, din această perspectivă, în urma altor ţări membre UE, manifestând însă o tendinţă pozitivă de recuperare a decalajului din perioada 2007-2013.


Investiţiile realizate în perioada de finanţare 2007-2013, au ajutat România să înregistreze următoarele realizări:

· crearea a peste 8 151 de locuri de muncă, dintre care 617 de locuri de muncă în domeniul de cercetare;

· acordarea suportului financiar destinat investiţiilor directe pentru 1 253 IMM-uri;

· îmbunătăţirea infrastructurii de transport de bază şi a accesibilităţii, inclusiv construcţia a 124 de kilometri de autostradă şi reabilitarea a 923 de  kilometri de drumuri naţionale;

· modernizarea infrastructurii şi a serviciilor la peste 400 de centre de sănătate, sociale şi de educaţie;

· furnizarea de formare, consiliere şi alte tipuri de sprijin individual pentru 850 000 de persoane;

· cofinanţarea a 42 de proiecte majore pentru asigurarea serviciilor de apă curentă şi a 12 proiecte pentru gestionarea eficientă a deşeurilor în diferite regiuni.


O realizare notabilă pentru această perioadă a fost construcţia Centrului European de Cercetare privind Extreme Light Infrastructure - Nuclear Physics (ELI - NP), statul român contribuind cu 17 procente la investiţia totală în valoare de 356 milioane euro. Obiectivul urmărit a fost crearea unui centru european de cercetare în domeniul laserilor de putere ultra înaltă, interacţiunii laser-materie şi surselor secundare de radiaţie. Centrul ELI - NP va atrage cercetători, studenţi, sectorul privat şi de afaceri din întreaga lume pentru a studia aplicaţii de iluminare extreme în beneficiul societăţii.
 


Tot în domeniul cercetare-inovare se înscrie şi înfiinţarea Centrul de cercetări prin tehnici RES avansate (CetRESav) din cadrul Institutului Naţional De Cercetare Dezvoltare pentru Fizica Materialelor, care a presupus o investiţie totală de 12 milioane euro din care 8 milioane din Fondul European de Dezvoltare Regională.


Un proiect de anvergură, finanţat din Fondul de Coeziune, cu un cost total de 196 milioane euro l-a reprezentat dezvoltarea şi modernizarea sistemelor de apă şi apă uzată din judeţele Cluj şi Sălaj, părţi ale regiunii Nord-Vest. Proiectul se compune din investiţii pentru îmbunătăţirea procedeelor de tratare a apei potabile şi de distribuţie precum şi de colectare şi epurare a apelor uzate. 
Exerciţiul financiar 2014 - 2020


În perioada 2014-2020, România va gestiona şase programe operaţionale din cadrul politicii de coeziune a UE: patru programe finanţate din Fondul European de Dezvoltare Regională (FEDR) şi Fondul de coeziune, precum şi două programe finanţate din Fondul Social European (FSE), inclusiv Iniţiativa pentru ocuparea forţei de muncă pentru tineret.


României i-au fost alocate aproximativ 23 miliarde euro pentru finanţarea politicii de coeziune,  astfel:

· 15.06 miliarde euro pentru regiunile mai puţin dezvoltate (toate, cu excepţia Bucureşti);

· 441.3 milioane pentru regiunile mai dezvoltate (Bucureşti);

· 6.93 miliarde în cadrul Fondului de coeziune;

· 453 milioane euro pentru cooperare teritorială europeană;

· 106 milioane euro pentru ocuparea forţei de muncă.

Potrivit unui studiu realizat de compania de consultanţă KPMG referitor la stadiul absorbţiei fondurilor structurale în statele din Europa Centrală şi de Est, în România se remarcă o serie de aspecte negative recurente care au influenţat rezultatele atragerii finanţării europene. Dintre acestea, sunt menţionate întârzierile înregistrate în evaluarea cererilor de finanţare/ rambursare, lipsa capacităţii tehnice/ instituţionale la nivelul beneficiarilor sau proceduri de achiziţii publice ineficiente din punct de vedere al celerităţii, calităţii şi resurselor implicate.

În raportul KPMG sunt sugerate câteva măsuri pe care autorităţile din România trebuie să le implementeze în perioada 2014 - 2020 în vederea îmbunătăţirii ratei de absorbţie. Astfel, autorităţile publice tutelare ale fiecărui program operaţional ar trebui să se concentreze pe o monitorizare mai eficientă a proiectelor în derulare şi pe o evaluare mai rapidă a cererilor de rambursare. În acest sens, pot fi utilizate fondurile pentru asistenţă tehnică în scopul asigurării suportului tehnic autorităţilor de management (AM), organismelor intermediare (OI) şi pentru a asigura o monitorizare optimă a proiectelor aflate în derulare, cât şi pentru a fluidiza procesul de evaluare a cererilor de rambursare.


Potrivit unui raport al Erste Bank, România a obţinut cele mai reduse fonduri europene pe cap de locuitor în cadrul politicii de coeziune UE pentru perioada 2014 -2020, de 164 euro pe locuitor pe an, la jumătate faţă de Slovacia şi Ungaria, iar sumele destinate educaţiei, cercetării şi dezvoltării sunt prea mici, reprezentând doar 8%
.

Analiştii Erste Bank notează că educaţia şi sănătatea sunt două domenii esenţiale care ar trebui să beneficieze de mai multe fonduri, având în vedere finanţarea foarte scăzută a acestor două sectoare.


„Serviciile medicale se află într-o stare critică, provocată de exodul personalului medical şi de lipsa echipamentelor din spitalele publice. În ceea ce priveşte educaţia, închiderea unui număr tot mai mare de şcoli primare din zonele rurale duce la creşterea ratei abandonului şcolar. Principalele priorităţi ar trebui să fie finanţarea mai ridicată şi mai eficientă a sectorului medical şi educaţional, dat fiind că România trebuie să majoreze procentul cheltuielilor alocate pentru cercetare şi dezvoltare de la 0,5% din PIB în 2012 la 2% din PIB până în 2020” se arată într-un comunicat al Erste Bank.

Situaţia implementării politicii de coeziune a fost profund afectată de criza economică, principalul efect fiind creşterea disparităţilor regionale. Aspectul pozitiv al crizei în raport cu politica de coeziune l-a reprezentat stimularea iniţiativei în rândul beneficiarilor, aceştia devenind mai activi în activitatea de absorbţie a fondurilor.

